Flemming Oppfeldt (V), 2003-04-11:
Socialdemokratiet har fremsat et beslutningsforslag her i Folketinget, som vil fjerne kommunernes og forældrebestyrelsernes ansvar for arbejdet med det psykiske og fysiske miljø for børnene i vore daginstitutioner.
Det siges i beslutningsforslaget, at vi her i Folketinget skal lave en lov, der pålægger alle kommuner at forbedre rammerne for deres daginstitutioner, og det uanset om daginstitutionerne i dag har gode eller dårlige rammer.
Det er klart, at en sådan lovgivning vil forekomme meget uretfærdig for dem, som har gjort det pædagogiske og fysiske miljø til det vigtigste i deres institution, og som har gode resultater.
Derfor kan vi ikke støtte beslutningsforslaget.
Baggrunden for beslutningsforslaget er alvorlig nok.
Der er for meget støj, der er for store belastninger for personalet i daginstitutionerne, og arbejdsmiljøet er kritisabelt flere steder.
Venstre vil gerne understrege, at der findes flere veje frem til en forbedring af miljøet for børnene.
For det første bliver der i de kommende år færre børn i daginstitutionerne.
Det vil kun være naturligt, at kommunerne nedlægger de institutioner med det dårligste miljø først eller giver børnene lidt mere plads eller nedlægger de institutioner først, hvor der er meget lidt udendørsareal.
For det andet skal kommunerne i dag udarbejde lovbestemte sektorplaner, hvor kvaliteten skal beskrives.
Dette fører naturligt til en beskrivelse af virksomhedsplaner, og de bliver lavet de fleste steder, hvor der kan sættes mål for børnenes ideelle fysiske og psykiske arbejdsmiljø.
Det gælder f.eks. større brug af udendørsarealer, det gælder opdeling af institutionen i forskellige rum, hvor der både kan være høj som stille aktivitet.
For det tredje skal vi fremme en debat om et fælles værdigrundlag for skoler og daginstitutioner.
Børn skal være børn, som der står i beslutningsforslaget, men det betyder også, at børn skal lære, at selv en god leg eller læring betyder, at man også skal lytte til andre og ikke altid fylde hele rummet ud selv.
Det høje støjniveau i vore daginstitutioner er ikke kun en følge af forkerte materialer og mange børn, men det er også, fordi alle går og råber ad hinanden.
For det fjerde findes der en række regler, f.eks. i byggelovgivningen, som foreskriver, hvor store arealer der skal være for børnene, hvordan ventilationen skal være, hvilke materialer der skal bruges.
Disse regler er samlet i tre pjecer, der hedder »Pas på børnene! - om forebyggelse af ulykker for små børn i dagtilbud«, i en pjece, der hedder »»Miljøregler« for børn« og i pjecen »Støj og uderum«.
Regeringen har faktisk udsendt et cirkulære herom den 20. marts 2002, som hedder »Skrivelse om sikkerhed i dagtilbud og på legepladser m.v. - tilsyn og ansvar.« For det femte forventer Venstre, at nyhedsbrevet fra Arbejdstilsynet om problemerne i daginstitutionerne, der netop er på vej til kommunerne, så vidt vi har forstået, vil være med til at øge bestræbelserne for et bedre miljø.
For det sjette vil Venstre understrege, at et mere frit valg mellem forskellige pasningsformer, mellem privat pasning og daginstitutioner og frit valg over kommunegrænserne, vil være med til at fremme den bedste standard for børnene.
Frit valg vil hen ad vejen være med til at sikre bedre daginstitutioner.
Konkluderende må vi sige, at Socialdemokratiets beslutningsforslag halter efter de initiativer, som allerede er sat i gang.
Desuden vil beslutningsforslaget fratage kommunerne og forældrebestyrelserne en del af metodefriheden
og ansvaret for denne her meget vigtige opgave.